王令
初闻思归鸟忆昨寄崔伯易朱元弼
去年春日花盛开，尝有鸟啼归去来。
余诗告尔东海志，子笑属我南山杯。
将睎遐综蹈高轶，就拔去迹离俗埋。
同时游者最谁上，朱子峭握凌春材。
门关午景卧正懒，过我呼号如春雷。
邻惊偷窥妇女怪，婢骇奔走儿童咍。
门开纳坐听论列，笑口侈哆倾胞怀。
寒葅半菽要同饭，齑将叫乞喧邻隈。
僧从南浮云异角，尉解西去遗亭台。
心争夸漫诘蜒蜿，日乐虚豁留崔嵬。
柳梢黪黪坌晴絮，杏萼烁烁翻遗埃。
春湖平信照空碧，淮帆晓上搀天桅。
西归颇厄穷饿久，南泛未免丐乞哀。
朅来随人事卑折，忽自顾影惭低摧。
平时客坐不敢语，苟以唯诺偿嫌猜。
胸中纠结浩千万，到口不吐如横枚。
比来颇自拨俗碍，日傍竹树良徘徊。
昏昏万事置不省，知已疏懒心难裁。
一闻春风动啼鸟，猛若重睡忽唤回。
咨嗟岁月急若矢，叹息无地安蒿莱。
比于见人日加懒，行恐合俗老益乖。
不佑飘浮寄兹世，竟亦何计收形骸。
春林沾沾风日好，飞止自便宜尔谐。
何为犹尚归不得，世间万事真悠哉。